Ψήφισμα του Ευρωπαϊκού Κοινοβουλίου

της 10ης Μαΐου 2011

που περιέχει τις παρατηρήσεις οι οποίες αποτελούν αναπόσπαστο τμήμα της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Περιβάλλοντος για το οικονομικό έτος 2009

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού Περιβάλλοντος για το οικονομικό έτος 2009,

έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Οργανισμού Περιβάλλοντος για το οικονομικό έτος 2009, συνοδευόμενη από τις απαντήσεις του Οργανισμού [1],

έχοντας υπόψη την σύσταση του Συμβουλίου, της 15ης Φεβρουαρίου 2011 (05892/2011 — C7-0052/2011),

έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,

έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων [2], και ιδίως το άρθρο 185,

έχοντας υπόψη τον κανονισμό (ΕΟΚ) αριθ. 1210/90 του Συμβουλίου, της 7ης Μαΐου 1990, για την ίδρυση του ευρωπαϊκού οργανισμού περιβάλλοντος και του ευρωπαϊκού δικτύου πληροφοριών και παρατηρήσεων σχετικά με το περιβάλλον [3], και ιδίως το άρθρο 13,

έχοντας υπόψη τον κανονισμό (ΕΚ) αριθ. 401/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, για τον ευρωπαϊκό οργανισμό περιβάλλοντος και το ευρωπαϊκό δίκτυο πληροφοριών και παρατηρήσεων σχετικά με το περιβάλλον [4], και ιδίως το άρθρο 13,

έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [5], και ιδίως το άρθρο 94,

έχοντας υπόψη το άρθρο 77 και το παράρτημα VI του Κανονισμού του,

έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Περιβάλλοντος, Δημόσιας Υγείας και Ασφάλειας των Τροφίμων (A7-0122/2011),

Α. λαμβάνοντας υπόψη ότι το Ελεγκτικό Συνέδριο αναφέρει πως έλαβε εύλογη διαβεβαίωση ότι οι ετήσιοι λογαριασμοί για το οικονομικό έτος 2009 είναι αξιόπιστοι και οι υποκείμενες πράξεις νόμιμες και κανονικές,

Β. λαμβάνοντας υπόψη ότι στις 5 Μαΐου 2010 το Κοινοβούλιο χορήγησε απαλλαγή στον εκτελεστικό διευθυντή του Ευρωπαϊκού Οργανισμού Περιβάλλοντος για την εκτέλεση του προϋπολογισμού του Οργανισμού για το οικονομικό έτος 2008 [6], στο δε συνοδευτικό ψήφισμα της απόφασης περί απαλλαγής, μεταξύ άλλων,

- καλεί τον Οργανισμό να εξακολουθήσει να παρέχει τακτικά (π.χ. ανά πέντε έτη) ανεξάρτητη εξωτερική αξιολόγηση βάσει του ιδρυτικού κανονισμού του (ΕΟΚ) αριθ. 1210/90 και βάσει των εγκεκριμένων από το διοικητικό συμβούλιο προγραμμάτων εργασίας,

- επισημαίνει την παρατήρηση του Ελεγκτικού Συνεδρίου ότι θα έπρεπε να είχε κινηθεί διαδικασία διαγωνισμού με υποβολή προσφορών για την ανάθεση της ανακαίνισης των χώρων τους οποίους μισθώνει ο Οργανισμός αντί να καλυφθούν τα έξοδα των εργασιών που πραγματοποίησε η εταιρεία της επιλογής των ιδιοκτητών του κτιρίου,

- αναγνωρίζει ότι ο Οργανισμός έχει υλοποιήσει 9 από τις 27 συστάσεις που διατύπωσε η υπηρεσία εσωτερικού ελέγχου (IAS) από το 2006 και έπειτα,

Γ. λαμβάνοντας υπόψη ότι ο προϋπολογισμός του Οργανισμού για το 2009 ανερχόταν σε 39900000 ευρώ, ήτοι σημείωσε αύξηση κατά 7,1 % σε σχέση με το οικονομικό έτος 2008,

1. επισημαίνει ότι το σύνολο των δημοσιονομικών πόρων που τέθηκαν στη διάθεση του Οργανισμού το 2009 ανέρχεται σε 39900000 ευρώ, από τα οποία τα 34560000 ευρώ προέρχονται από επιδοτήσεις της Ένωσης·

2. επισημαίνει ότι η αύξηση κατά 2800000 ευρώ που παρατηρείται σε σύγκριση με τον προϋπολογισμό του Οργανισμού για το 2008 προορίζεται για την ανάπτυξη τεσσάρων καίριων τομέων, και συγκεκριμένα την προσαρμογή στις κλιματικές αλλαγές, την αξιολόγηση οικοσυστημάτων, τη βιώσιμη κατανάλωση και παραγωγή και την πρόληψη και διαχείριση καταστροφών, τομείς που προσδιορίστηκαν στο πολυετές πρόγραμμα στρατηγικής για την περίοδο 2009-2013·

Επιδόσεις

3. εκφράζει την ικανοποίηση του για την πρωτοβουλία του Οργανισμού να εξακολουθήσει να παρέχει τακτικά ανεξάρτητη εξωτερική αξιολόγηση βάσει του ιδρυτικού κανονισμού του (ΕΟΚ) αριθ. 1210/90 και βάσει των εγκεκριμένων από το διοικητικό συμβούλιο προγραμμάτων εργασίας· επισημαίνει ειδικότερα ότι η προσεχής αξιολόγηση θα διεξαχθεί το 2012-2013·

4. καλεί για μία ακόμη φορά τον Οργανισμό να εκπονήσει και να προσαρτήσει στην προσεχή έκθεση του Ελεγκτικού Συνεδρίου συγκριτικό πίνακα των δημοσιονομικών πράξεων που υλοποιήθηκαν το έτος για το οποίο εξετάζεται η χορήγηση απαλλαγής και εκείνων του προηγούμενου έτους, προκειμένου να είναι σε θέση η αρμόδια για την απαλλαγή αρχή να αξιολογεί αποτελεσματικότερα τις επιδόσεις του Οργανισμού από έτος σε έτος·

5. ζητεί από τον Οργανισμό να εξετάσει κατά προτεραιότητα τους τέσσερις αυτούς καίριους τομείς και να προωθήσει ενεργητικότερα την περαιτέρω ανάπτυξή τους·

6. χαιρετίζει ιδίως τον Οργανισμό ως αξιόπιστη πηγή ανεξάρτητων και τεκμηριωμένων περιβαλλοντικών πληροφοριών για όλα τα θεσμικά όργανα της Ένωσης, τα κράτη μέλη και τους φορείς χάραξης πολιτικής·

7. ενθαρρύνει για πολλοστή φορά τον Οργανισμό να συνεχίσει τις προσπάθειές του για περαιτέρω ανάπτυξη των επικοινωνιακών μεθόδων του, προκειμένου να προσελκύσει μεγαλύτερη κάλυψη από τα μέσα ενημέρωσης όσον αφορά τις διαπιστώσεις του και, με τον τρόπο αυτό, να τροφοδοτήσει τη δημόσια συζήτηση σχετικά με σημαντικά περιβαλλοντικά ζητήματα, όπως η αλλαγή του κλίματος, η βιοποικιλότητα και η διαχείριση των φυσικών πόρων· θεωρεί ότι με τέτοια μέτρα μπορεί να επιτευχθεί μεγαλύτερη διαφάνεια όσον αφορά τη λειτουργία του Οργανισμού, όπως επίσης να αυξηθεί το ενδιαφέρον της κοινής γνώμης όσον αφορά το έργο του Οργανισμού·

8. ζητεί από το Ελεγκτικό Συνέριο να διενεργήσει ελέγχους επιδόσεων για τον Οργανισμό·

Δημοσιονομικές διαδικασίες

9. παροτρύνει τον Οργανισμό να ενισχύσει την σύνδεση μεταξύ προϋπολογισμού και προγράμματος εργασίας· αναγνωρίζει εξάλλου ότι το Ελεγκτικό Συνέδριο αναφέρεται σε ανεπαρκείς από άποψη αυστηρότητας διαδικασίες εκπόνησης του προϋπολογισμού, οι οποίες έχουν ως αποτέλεσμα σημαντικό αριθμό μεταφορών πιστώσεων που επηρεάζουν την πλειονότητα των κονδυλίων του προϋπολογισμού (και αντιστοιχούν στο 8 % του προϋπολογισμού του Οργανισμού)· παρατηρεί συγκεκριμένα ότι ορισμένες από αυτές τις μεταφορές είχαν ως αποτέλεσμα διαδοχικές αυξομειώσεις στα ίδια κονδύλια του προϋπολογισμού, ενώ ορισμένες πιστώσεις δεν χρησιμοποιήθηκαν και μεταφέρθηκαν σε άλλα κονδύλια κατά τη διάρκεια του έτους·

10. εκφράζει την ανησυχία του για την πρακτική του Οργανισμού να πραγματοποιεί μεταφορές πιστώσεων για την αύξηση ενός κονδυλίου του προϋπολογισμού, προκειμένου να καταβάλει (στις 30 Δεκεμβρίου 2009) το μίσθωμα για τα γραφεία του Οργανισμού για το πρώτο τρίμηνο του 2010 και να το εντάξει στον προϋπολογισμό του 2009· τονίζει ότι η πρακτική αυτή αντιβαίνει στην αρχή της ετήσιας διάρκειας του προϋπολογισμού και είχε ως αποτέλεσμα τη μείωση του ποσού που έπρεπε να αποδοθεί στην Επιτροπή·

11. καλεί τον Οργανισμό να βελτιώσει, πριν από το τέλος του έτους, την ακρίβεια των πληροφοριών που παρέχουν τα επιχειρησιακά τμήματα όσον αφορά την εκτίμηση των συνολικών επιχειρησιακών δαπανών·

Ανθρώπινοι πόροι

12. καλεί τον Οργανισμό να καλύψει τα κενά που παρατηρούνται στις διαδικασίες προσλήψεων του, διότι υπονομεύουν τη διαφάνεια των διαδικασιών αυτών· επισημαίνει συγκεκριμένα ότι το Ελεγκτικό Συνέδριο κατέγραψε τις εξής αδυναμίες: οι προκηρύξεις κενών θέσεων δεν διευκρίνιζαν τον μέγιστο αριθμό των υποψηφίων που θα εγγράφονταν στους εφεδρικούς πίνακες επιτυχόντων, οι ερωτήσεις των γραπτών δοκιμασιών και των συνεντεύξεων δεν είχαν καθοριστεί πριν από την εξέταση των αιτήσεων, οι αποφάσεις των επιτροπών επιλογής προσωπικού ήταν ανεπαρκώς τεκμηριωμένες, η ελάχιστη βαθμολογία που έπρεπε να συγκεντρώνουν οι υποψήφιοι προκειμένου να κληθούν σε συνέντευξη και η αναγκαία βαθμολογία για την εγγραφή τους στον εφεδρικό πίνακα επιτυχόντων δεν είχαν καθοριστεί εκ των προτέρων, και τα πρακτικά ήταν ελλιπή·

13. επισημαίνει ότι το 2009 χρειάστηκαν 10 νέες θέσεις, προκειμένου να ενισχυθούν οι ικανότητες στους τομείς της αξιολόγησης οικοσυστημάτων, της βιώσιμης κατανάλωσης και παραγωγής, της ανάπτυξης Ενιαίου Συστήματος Πληροφοριών για το Περιβάλλον καθώς και προκειμένου να εδραιωθούν οι ικανότητες ανάπτυξης νέων πεδίων εργασίας όσον αφορά την προσαρμογή στις κλιματικές αλλαγές και την πρόληψη και διαχείριση καταστροφών· παροτρύνει, στο πλαίσιο αυτό, για περαιτέρω βελτίωση της διαφάνειας των διαδικασιών προσλήψεων, σύμφωνα με τις υποδείξεις του Ελεγκτικού Συνεδρίου·

Εσωτερικός λογιστικός έλεγχος

14. γνωρίζει από τον Οργανισμό ότι τρεις συστάσεις που έχει διατυπώσει η υπηρεσία εσωτερικού ελέγχου (IAS) σε συνέχεια παλαιοτέρων συστάσεων ελέγχου εξακολουθούν να μην έχουν υλοποιηθεί· επισημαίνει, ειδικότερα, ότι αφορούν κυρίως λεπτά σημεία, όπως οι επιτόπιοι έλεγχοι/επαληθεύσεις επιδοτήσεων και τα χρηματοοικονομικά κυκλώματα, και ότι θεωρούνται "πολύ σημαντικές"·

15. εκφράζει την ικανοποίησή του διότι ο Οργανισμός συμπεριέλαβε στην ετήσια έκθεση δραστηριοτήτων του τη γενική αξιολόγησή του από την IAS· θεωρεί ότι πρόκειται για μια βέλτιστη πρακτική που είναι σκόπιμο να υιοθετήσουν κι άλλοι οργανισμοί·

16. παραπέμπει, όσον αφορά τις υπόλοιπες παρατηρήσεις οριζόντιου χαρακτήρα που συνοδεύουν την απόφασή του περί απαλλαγής, στο ψήφισμά του της 10ης Μαΐου 2011 [7] σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

[1] ΕΕ C 338 της 14.12.2010, σ. 58.

[2] ΕΕ L 248 της 16.9.2002, σ. 1.

[3] ΕΕ L 120 της 11.5.1990, σ. 1.

[4] ΕΕ L 126 της 21.5.2009, σ. 13.

[5] ΕΕ L 357 της 31.12.2002, σ. 72.

[6] EE L 252 της 25.9.2010, σ. 151.

[7] Κείμενα που εγκρίθηκαν, P7_TA(2011)0163 (βλέπε σελίδα 269 της παρούσας Επίσημης Εφημερίδας).

--------------------------------------------------